Anderfels

Anderfels pusztaságai

Anderfels Thedas északnyugati részén elterülő, szegényes ország, amelyet mintha folyamatos szerencsétlenség sújtana. Leginkább arról nevezetes, hogy sok évszázaddal ezelőtt itt alakult meg a Szürke Őrök Rendje, és a mai napig itt található a központjuk, Weisshaupt.

## Történelme

Anderfels eredeti neve Orthföldek volt, az itt letelepedő emberi törzsek után. Sokáig Tevinter egyik nyugati tartományának számított, míg egy forradalom során el nem szakadt az Impériumtól, még az ősidőkben. Száz év keserves háború után, amit a sötétfattyakkal vívtak, ugyancsak itt alapították az Ősi korokban a Szürke Őrök Rendjét, és központjukat, Weisshauptot.

Kétszáz évig az Első Veszedelem után Tevinter küzdött a régióért, de végleg lemondott róla a Második Veszedelem kezdetekor. A meginduló harcokban az ország majdnem teljesen romba dőlt, I. Kordillus Drakon seregeinek érkezéséig a Mennyei korában, 1:33-ban. Ekkor Anderfels átmenetileg beolvadt az Orléz Birodalomba (ez Orlais és az általa elfoglalt területek gyűjtőneve), és felvette az andrastiánus vallást. II. Kordillus azonban nem tudta egyben tartani a birodalmat, így 1:65-re az ország ismét független lett: a Káptalan azonban már megvetette a lábát.

A Harmadik Veszedelem a korábbiakhoz képest nagyon enyhének bizonyult Anderfelsben. A legnagyobb csapások a Szabad Vidéket érték, de Tevinter is Orlais is több támadással szembesült: a felkészültnek vélt északnyugatot kevésbé támadták. Sajnos ez nem tartott sokáig: a Negyedik Veszedelem során maga a főváros, Hossberg is hét évig ostrom alatt állt. Az akkori királyt, Henault-ot megölte egy ogre, így a felesége, Mariwen vezette az országot régensként csecsemő fiuk helyett. A nemesek támogatását azonban a királynő nem tudta elnyerni, ami ahhoz vezetett, hogy a gyakorlati hatalom lényegében a Szürke Őrökhöz került. A helyi őrparancsnok, Uvasha és az Őrkapitány Garahel vezetésével sikerült megtörniük Hossberg ostromát, miután elvágták a sötétfattyak erősítését. Mariwen királynő ezután egyezséget kötött Garahellel, ami magába foglalta, hogy támogatja a Szürke Őrök munkáját, amennyiben ők is támogatják az uralkodását. Garahelről később nyílt titok lett, hogy nem csak a királynő támogatója, de szeretője is volt haláláig.

A Negyedik Veszedelem óta Anderfels lényegében nem épült fel teljesen: trónján bábkirály ül, a valós hatalmat azóta is a Szürke Őrök gyakorolják.

## Földrajz

Anderfels rendkívül száraz terület, veszedelmesen forró nyarakkal, és porviharokkal a hűvösebb évszakokban.

Nagyrészt pusztaságok és fennsíkok alkotják, amiken jól látni a Veszedelmek nyomait. Hossberg, a főváros Weisshaupttól északnyugatra helyezkedik el. Ebből az irányból az országot a Vándorhegyek határolják, azon túl pedig a Donark Erdők áthatolhatatlan dzsungele. Délkeletről a Tevinter Impériummal határosak, keleten a Coleai-tengerrel. Délen nyúlnak el a Vadászkürt-hegyek, és azok alatt Kal-Sharok hatalmas thaigja, a törpök birodalmának sokáig elveszettnek hitt része. Nyugaton terül el a Volca-tenger partvidéke, erről azonban máig keveset tudni: Anderfelsből korábban megkíséreltek hajókat indítani nyugatra, ezen a tengeren: ekkor alapították Laysh városát, az egyetlen kikötővárost a parton. A Fekete Korban azonban ez a terület szinte teljesen elnéptelenedett, miután a hajók jelentős része elpusztult, és a sorsukat a tevinteri szervezésű expedíciók sem tudták kideríteni. Anderfelsben terjednek legendák, hogy a Volca tengerről érkeztek kereskedőnépek, a Voshai-ok, akik képtelenek voltak megtanulni a közös nyelvet, és megszállottan líriumot kívántak vásárolni. Ezek persze teljes mértékben legendák, tekintve, hogy Laysh az utóbbi évszázadokban már ritkán lakott: de keringenek szóbeszédek, hogy az utóbbi időkben újabb Voshai hajók jelentek meg, és a kereskedők valami szörnyű katasztrófáról mesélnek nyugati hazájukban.

## Kultúra

Az Anderfelsiek életét áthatja a sötétfattyakkal való küzdelem, és ezáltal a kapcsolat a Szürke Őrökkel. A törpökön kívül ők az egyetlen nép, akik számára ezek a lények akkor sem válnak puszta mesévé, amikor épp nincs Veszedelem, mert rendszeresen feltévednek a felszínre. Anderfelsben a gyerekeket gyakran riogatják is azzal, hogy eljönnek értük a sötétfattyak, ha nem viselkednek jól. Mivel több korábbi Veszedelem is súlyosan csapott le rájuk, és nem remélhettek segítséget, Anderfels lakói büszkék, harciasak, és összetartóak lettek: megtanulták, hogy maguknak kell megvívni a csatáikat. Mivel a földjük alig terem, rendkívül nagy szegénységben élnek, de pont ezért nem is alakult ki náluk komoly társadalmi hierarchia: hivatalosan bár van nemesség, de bárki fel tud emelkedni köztük, mert hiszik, hogy a tettek, és nem a származás teszi az embert. Kiváló íjászok kerülnek ki közülük: a Zöldek Rendje egy íjászokból álló csoport, akik gyakran kísérnek át karavánokat a Vándorhegyeken.

Anderfels nagyon erősen vallásos: folyamatosan imádkoznak a napért, amikor megszabadulnak a sötétfattyak szorításától. A Teremtőbe vetett hit gyakorlatilag elvárás: nem egy királyi törvénynek is erős vallási vonatkozásai vannak, és a megszegésükért akár halálbüntetés is járhat.

Anderfels a nehézségek ellenére meglehetősen gazdag művészettel rendelkezik. Különösen a vallási témájú szobrászatuk nagyon népszerű, Orlais-ben is nagy pénzeket fizetnek az ilyen alkotásokért. Sajnos a művészek sok esetben nem látják a munkájuk teljes értékét: az ilyen tranzakciók általában a törp kereskedőkaszton keresztül tudnak csak lezajlani, akik jelentős közvetítői díjat számolnak fel.